ΓΡΑΠΤΗ ΕΡΩΤΗΣΗ E-3436/97 υποβολή: Cristiana Muscardini (NI) προς την Επιτροπή (31 Οκτωβρίου 1997)

Θέμα: Μέτρα κατά της τοκογλυφίας

Το φαινόμενο της τοκογλυφίας, που ευνοείται από την οικονομική κρίση και τις συνθήκες ένδειας έχει σήμερα σημαντικές διαστάσεις και δείχνει να επεκτείνεται διαρκώς.

Έχοντας υπόψη ότι η τοκογλυφία εισχωρεί συχνά σε οικονομικούς τομείς βασικής σημασίας όπως οι υπηρεσίες χρηματιστικής μεσολάβησης και χρησιμοποιεί στη δραστηριότητά της περίπλοκες εταιρικές μορφές,

ζητείται από την Επιτροπή η συγκρότηση ενός Διαρκούς Παρατηρητηρίου για την τοκογλυφία και την οικονομική εγκληματικότητα, καθώς και μια οδηγία κατά της τοκογλυφίας που θα βοηθεί τις επιχειρήσεις οι οποίες δεν έχουν πρόσβαση στην παραδοσιακή πίστωση.

Απάντηση του κ. Παπουτσή για λογαριασμό της Επιτροπής (15 Δεκεμβρίου 1997)

Αν και η τοκογλυφία είναι ένα αναγνωρισμένο φαινόμενο στον τομέα της καταναλωτικής πίστης, δεν θεωρείται γενικά ότι αποτελεί πρόβλημα το οποίο θίγει τις επιχειρήσεις. Οι ιδιοκτήτες και οι διαχειριστές των επιχειρήσεων θεωρούνται ότι είναι οικονομικοί φορείς υψηλών απαιτήσεων, οι οποίοι κατανοούν και αποδέχονται τις υποχρεώσεις τις οποίες αναλαμβάνουν όταν παίρνουν κάποια πίστωση. Επιπλέον, επωφελούνται από μια ανταγωνιστική αγορά, ιδιαίτερα τώρα που τα επιτόκια και οι οικονομικές συνθήκες είναι γενικά σταθερές εδώ και αρκετό καιρό. Κατά κανόνα, μπορούν να αλλάζουν τον προμηθευτή της πίστωσης εάν δεν είναι ικανοποιημένοι από την υπηρεσία που λαμβάνουν.

Τα επιτόκια που καταβάλλουν οι μικρομεσαίες επιχειρήσεις (ΜΜΕ) για τις πιστώσεις που λαμβάνουν κυμαίνονται γενικά από 2 % έως 5 % υψηλότερα από το βασικό επιτόκιο δανεισμού και, έτσι, είναι πολύ μικρότερα από τα επιτόκια τα οποία τυπικά χαρακτηρίζουν τις περιπτώσεις τοκογλυφίας. Όμως, τα επιτόκια μπορεί να είναι υψηλότερα σε ορισμένες περιπτώσεις, συνήθως όταν ο δανειολήπτης θεωρείται περισσότερο επισφαλής από τον μέσο όρο και ο δανειοδότης προσθέτει, κατά συνέπεια, ένα πριμ κινδύνου στο κανονικό επιτόκιο δανεισμού. Πρόκειται για εντελώς συνήθη επιχειρηματική πρακτική η οποία αντικατοπτρίζει εν μέρει το όλο και πιο προηγμένο επίπεδο και την όλο και μεγαλύτερη ακρίβεια των συστημάτων αξιολόγησης κινδύνου που χρησιμοποιούν οι δανειοδότες. Είναι επίσης αληθινό το γεγονός ότι σε ορισμένα νότια κράτη μέλη, τα περιθώρια κέρδους από δάνεια είναι μεγαλύτερα από τον ευρωπαϊκό μέσον όρο, αλλά αυτό αποτελεί κατά μεγάλο μέρος ιστορικό φαινόμενο και αντικατοπτρίζει τοπικές χρηματοοικονομικές πρακτικές.

Η Επιτροπή έχει αναλάβει τη δέσμευση να βελτιώσει την πρόσβαση των ΜΜΕ της Ευρώπης σε χρηματοοικονομικά μέσα, πράγμα που αποδεικνύεται από την υποστήριξη που παρείχε στη δεύτερη στρογγυλή τράπεζα τραπεζιτών και ΜΜΕ, η τελική έκθεση της οποίας δημοσιεύτηκε τον Φεβρουάριο 1997. Στα πλαίσια της ενλόγω πρωτοβουλίας, μέσω της οποίας ήρθαν σε επαφή αντιπρόσωποι τόσο των τραπεζικών οργανισμών όσο και των οργανισμών των ΜΜΕ κατά τη διάρκεια μιας δεκαοκτάμηνης περιόδου, εξετάστηκαν σε σημαντικό βάθος πολλά από τα θέματα που θίγουν τη χρηματοδότηση των ΜΜΕ. Το πρόβλημα, όμως, της τοκογλυφίας δεν αναφέρθηκε καμία φορά και ούτε τέθηκε υπόψη της Επιτροπής ως κύριο μέλημα των μελών των αντιπροσωπευτικών οργανισμών των ΜΜΕ.

Γι' αυτόν τον λόγο, η Επιτροπή δεν θεωρεί ότι είναι κατάλληλο ούτε αναγκαίο να συσταθεί ένα μόνιμο παρατηρητήριο για την τοκογλυφία ή να συντάξει μια οδηγία σχετικά με το θέμα αυτό. Δεσμεύεται, παρ' όλα αυτά, να συνεχίσει τις προσπάθειές της για τη διευκόλυνση της πρόσβασης των ΜΜΕ σε πολλές καθιερωμένες πηγές χρηματοδότησης και, για το σκοπό αυτό, θα αρχίσει το 1998 μια τρίτη στρογγυλή τράπεζα τραπεζιτών και ΜΜΕ που θα βασίζεται στο έργο των προκατόχων της.